Diari Oficial de la Generalitat Valenciana


Sumari del DOGV 4768, del 04-06-2004 (2004/5288)

RESOLUCIÓ de 20 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre la Conselleria de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs i diplomats en treball social, de València, per a la continuïtat i desenrotllament del servici Punt de Trobada Familiar de València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4768

Data del DOGV
:   04-06-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/5288


Data del document
:   20-05-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Benestar Social
    * València
    * advocat
    * treballador social
    * ajuda social
    * col·legi professional
    * psicologia
    * cooperació administrativa
    * administració local

RESOLUCIÓ de 20 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre la Conselleria de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs i diplomats en treball social, de València, per a la continuïtat i desenrotllament del servici Punt de Trobada Familiar de València. [2004/M5288]
  
Subscrit, després de la tramitació prèvia reglamentària, entre la Conselleria de Benestar Social de la Generalitat Valenciana, el Consell General del Poder Judicial, l'Ajuntament de València i els col·legis oficials d'advocats, psicòlegs i diplomats en treball social de València, el 9 de desembre de 2003, un conveni de col·laboració per a la continuïtat i desenrotllament del servici Punt de Trobada Familiar de València, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0254/2004, i que figura com a annex d'esta resolució.
  
València, 20 de maig de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de Col·laboració entre la Conselleria de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs i diplomats en treball social, de València, per a la continuïtat i desenrotllament del servici Punt de Trobada Familiar de València.
  
València, 9 de desembre de 2003.
  
Reunits
  
La consellera de Benestar Social, Alicia de Miguel García, en representació de la Generalitat Valenciana, autoritzada per a este acte pel Ple del Consell per Acord de data 28 de novembre de 2003.
  
El degà dels jutges de València, José Luis Gómez-Moreno Mora, en virtut de la delegació efectuada pel Ple del Consell General del Poder Judicial, de data 3 de desembre de 2003
  
L'alcaldessa de l'Ajuntament de València, Rita Barberá Nolla, en nom i representació del referit Ajuntament, autoritzada per al present acte per Acord de la Comissió de Govern de data 17 d'octubre de 2003.
  
El degà del Col·legi d'Advocats de València, Fernando Alandete Gros, en nom i representació d'este, en virtut de les funcions que li atribuïx l'article 48.2 de l'Estatut General de l'Advocacia Espanyola.
  
El president del Col·legi de Psicòlegs PV, Francisco Santolaya Ochando, en nom i representació d'este, en virtut de les funcions que atribuïxen al president l'article 7 de la Llei de Col·legis Professionals.
  
La presidenta del Col·legi Oficial de Diplomats en Treball Social i Assistents Socials de València, Rosana Lerí Moreno, en nom i representació d'este, en virtut de les funcions que li atribuïx l'article 33 dels seus Estatuts.
  
Obren en nom i representació de les institucions i entitats a què representen i els càrrecs del quals consten per notorietat. Es reconeixen amb capacitat legal suficient per a l'atorgament del present conveni de col·laboració, i a l'efecte
  
Manifesten
  
Primer. Que la Constitució Espanyola de 1978, en l'article 39, apartat 1, establix que : «Els poders públics asseguraran la protecció social, econòmica i jurídica de la família». En l'apartat 2, establix l'obligatorietat dels poders públics d'assegurar «...la protecció integral dels fills, iguals davant de la llei amb independència de la seua filiació, i de les mares, qualsevol que siga el seu estat civil...».
  
Que la Convenció dels Drets del Xiquet de Nacions Unides, de 20 de novembre de 1989, ratificada per Espanya el 30 de novembre de 1990, en l'article 9 indica que «Els estats participants respectaran el dret del xiquet que està separat d'un o dels dos pares a mantindre relaciones personals i contacte directe amb estos dos pares de manera regular, excepte si això és contrari a l'interés superior del xiquet».
  
Que l'article 94 del Codi Civil establix que «El progenitor que no tinga amb si als fills menors o incapacitats gaudirà del dret de visitar-los, comunicar amb ells i tindre'ls en la seua companyia. El Jutge determinarà el temps, manera i lloc de l'exercici d'este dret, que podria limitar o suspendre si es donaren greus circumstàncies que així ho aconsellen o s'incompliren greu i/o reiteradament els deures imposats per la resolució judicial».
  
Que la Llei Orgànica 1/1996, de 15 de Gener, de Protecció Jurídica del Menor, en el seu article 2, establix que «En l'aplicació de la present llei primarà l'interés superior dels menors sobre un altre interés legítim que poguera concórrer», i en el seu article 11.2 enumera, entre els principis rectors de l'actuació dels poders públics, «La supremacia de l'interés del menor».
  
Segon. Que els processos de separació, de divorci i de nul·litat matrimonial han generat un increment progressiu de menors que s'enfronten a la ruptura de la seua família biològica i que, sent el compliment del règim de visites fonamentalment el dret del menor a mantindre un contacte adequat amb estos dos progenitors, i altres parents o acostats autoritzats legalment, en nombroses ocasions sorgixen greus conflictes i dificultats per al seu correcte desenrotllament. Entre les causes més freqüents cal assenyalar:
  
- L'oposició o falta de col·laboració a les visites del progenitor custodi.
  
- La necessitat de mantindre en l'anonimat el domicili del progenitor custodi.
  
- La necessitat de mantindre en l'anonimat la identitat de la família d'acollida del menor, quan es reconega el dret de visites d'un familiar biològic.
  
- La creació de situacions violentes o tenses entre els progenitors, en presència del fill, al realitzar l'entrega o la recollida d'este.
  
- La negativa o reticència del menor a relacionar-se amb l'altre progenitor.
  
- La necessitat de garantir la seguretat i el benestar del menor durant l'exercici del dret de visites (malaltia del progenitor no custodi, toxicomania, falta d'habilitats per a exercir l'atenció del menor, antecedents de maltractament, influències negatives, etc.)
  
- La carència de vincles afectius amb la persona a qui se li ha reconegut el dret de visites, o la interrupció d'estos a causa de llargs períodes de temps en què no s'ha relacionat amb el menor.
  
- Relacions deteriorades o inexistents entre els germans com a conseqüència de la separació dels progenitors.
  
- Dificultats a causa del domicili on s'hagen de realitzar les visites, tals com llunyania, condicions inadequades de la vivenda o dels integrants d'esta.
  
Tercer. Que davant de la constatació d'esta situació generada per la ruptura de les famílies biològiques i, d'altra banda, donada l'obligatorietat dels poders públics de garantir els drets regulats en les normatives legals corresponents, les institucions i les entitats indicades, el 20 de juliol de 2001 van firmar un conveni de col·laboració per a la creació i desenrotllament del servici denominat Punt de Trobada, per a oferir un lloc neutral que facilitara la reunió dels membres de les famílies en crisi servint, a més, de recurs de mediació i de formació.
  
Quart. Que segons el que estipula la clàusula catorzena del conveni de col·laboració subscrit en el seu dia, la vigència d'este conclou el pròxim 30 de setembre de 2003, sense possibilitat de nova pròrroga.
  
Quint. Que la demanda d'utilització del Punt de Trobada des de la seua creació ha anat progressivament en augment i l'anàlisi del seu funcionament en este temps dóna un balanç positiu, la qual cosa aconsella garantir la continuïtat d'este recurs tan decisiu per a garantir el dret dels menors, que estiguen separats d'un o dels dos pares, a mantindre relacions personals i contacte directe amb ells de forma regular.
  
Que per estes raons, les institucions i les entitats amunt esmentades es comprometen a subscriure un nou conveni de col·laboració d'acord amb les següents
  
Clàusules
  
Primera. Objecte del conveni
  
Constituïx l'objecte del present conveni garantir la continuïtat i el desenrotllament de l'actual servici Punt de Trobada Familiar de València a fi de continuar possibilitant la utilització d'un lloc neutral per a l'execució dels règims de visites en les situacions de ruptura del nucli familiar, que afavorisca, bàsicament, el dret fonamental del menor a mantindre la relació amb estos dos progenitors o altres parents o acostats autoritzats legalment, establint els vincles necessaris per al seu bon desenrotllament físic, afectiu i emocional i per a preparar els pares perquè, en un futur, puguen mantindre la relació amb els seus fills amb plena autonomia.
  
Segona. Objectius
  
Són objectius del present conveni els següents:
  
- Garantir el dret del menor a mantindre la relació amb els seus progenitors després de la separació.
  
- Garantir la seguretat del menor durant el règim de visites.
  
- Facilitar la trobada del menor amb la família extensa del progenitor no custodi.
  
- Permetre als menors expressar amb llibertat i sense temor els seus sentiments i necessitats davant del progenitor no custodi.
  
- Facilitar orientació professional per a millorar les relacions patern/filials i les habilitats parentals de criança.
  
- Disposar d'informació fidedigna sobre les actituds i les aptituds parentals que ajuden a defensar ?si fóra necessari- els drets del menor en altres instàncies administratives o judicials.
  
Tercera. Destinataris
  
Seran destinataris de les actuacions recollides en el present conveni els següents:
  
- Els cònjuges constituïts en part d'un procés institucional de separació, divorci o nul·litat, així com els respectius fills, quan l'òrgan jurisdiccional així ho decidisca.
  
- Els menors separats dels seus pares biològics amb mesura de protecció d'acolliment en família extensa o aliena, quan així ho sol·licite l'entitat pública amb competència en protecció de menors.
  
- Altres cònjuges i els seus respectius fills necessitats d'este servici segons el parer dels servicis socials municipals.
  
En qualsevol d'estos supòsits, el menor o algun dels cònjuges haurà d'estar necessàriament empadronats al municipi de València.
  
Quarta. Activitats
  
En el Punt de Trobada es prestaran els servicis que s'enumeren a continuació, amb el desenrotllament de les activitats necessàries per a això:
  
1. Valoració del sistema familiar en relació al compliment del dret de visites, per mitjà d'entrevistes individuals o conjuntes amb els membres de la família i, si és procedent, per mitjà de visites a domicili.
  
2. Suport en el compliment del règim de visites, ja siga en la modalitat de suport en l'inici i finalització de la visita; suport per a la realització de visita tutelada; suport per a la realització de visita voluntària.
  
3. Intervenció psicosocial individual i familiar a fi d'eliminar obstacles i actituds negatives en l'èxit dels objectius.
  
4. Mediació com a instrument perquè els pares aconseguisquen acords sobre la seua forma d'exercir la coparentalidad i, en concret, en allò que afecta a la relació dels seus fills.
  
5. Elaboració de registres i d'informes, perquè totes les activitats realitzades queden degudament recollides per a informació puntual i/o periòdica de les entitats derivants, així com per a l'avaluació professional realitzada i posterior presa de decisions.
  
6. Seguiment i avaluació, tant del desenrotllament del règim de visites, com de la consecució dels objectius plantejats i de l'eficiència dels recursos emprats.
  
Quinta. Recursos humans
  
El Punt de Trobada estarà atés per un equip interdisciplinar foramt per advocats, psicòlegs, diplomats en treball social i auxiliars administratius. Està oberta la possibilitat de comptar amb el suport de personal voluntari.
  
Sexta. Ubicació
  
El punt de trobada està ubicat en les dependències municipals preparades per a tal fi, síties al carrer del Pintor Genaro Lahuerta, s/n, de la ciutat de València.
  
Sèptima. Horari
  
El Punt de Trobada romandrà obert, per a facilitar els règims de vistes, les entrevistes i les intervencions amb els progenitors i amb els menors, les distintes tasques de l'equip de professionals, així com la coordinació amb les entitats derivants i restants servicis implicats:
  
De dilluns a dijous: de 10.00 a 14.00 hores i de 17.30 a 20.30 hores.
  
De divendres a diumenge: de 10.00 a 14.00 hores i de 17.00 a 21.00 hores.
  
La reunió de l'equip dels professionals del Punt de Trobada tindrà lloc tots els dilluns dins de l'horari de 10.00 a 14.00 hores.
  
Octava. Funcionament
  
El Punt de Trobada Familiar de València es regirà per les Normes de Funcionament i el Reglament de Règim Intern aprovats, a l'efecte, per la comissió de seguiment del Punt de Trobada Familiar de València en la seua reunió del dia 21 de maig de 2002, així com per les modificacions, instruccions i nous acords presos per la dita comissió, tal com consten en les actes corresponents.
  
Novena. Obligacions de les parts
  
A) Conselleria de Benestar Social.
  
- Col·laborar en el desenrotllament del programa per mitjà de totes aquelles actuacions que puguen impulsar-se des de la dita instància.
  
- Sufragar el gasto corresponent a la contractació del servici a prestar per personal auxiliar administratiu amb una dedicació de 131,25 hores setmanals en còmput total. Estos auxiliars prestaran els seus servicis en el Punt de Trobada desenrotllant les tasques descrites en l'article 15 del Reglament de Règim Intern del Punt de Trobada de València.
  
Per a este fi la Conselleria de Benestar Social aportarà un màxim de 73.966,23 euros desglossats en els exercicis següents:
  
- En l'exercici 2003 un màxim de 16.584,36 euros a càrrec de l'aplicació pressupostària del capítol II: 36.20.74.6181.409.58.079.65.
  
- En l'exercici 2004 aportarà un màxim de 57.381,87 euros a càrrec de l'aplicació pressupostària del capítol II: 59.28.95.2415.167.26.653.20.
  
B) Ajuntament de València.
  
- Impulsar la continuïtat i el desenrotllament del servici, supervisant el funcionament del Punt de Trobada tal com figura en l'article 8 del Reglament de Règim Intern del Punt de Trobada, tot implementant les millores tècniques i organitzatives que consideren convenients per a l'optimació del recurs.
  
- Coordinació general del servici així com de les distintes institucions i entitats firmants del conveni.
  
- Aportar el local per a la ubicació del servici, el seu condicionament i l'equipament necessari per al desenrotllament de les activitats ressenyades en la clàusula número quatre.
  
- Sufragar els gastos de personal (corresponent als advocats, psicòlegs i diplomats en treball social), els gastos de funcionament (subministraments, manteniment i neteja), així com l'adquisició de materials i altres gastos destinats a les distintes activitats, tant tècniques com d'ocupació, dels menors. Per a este fi l'Ajuntament de València aportarà fins a un màxim de 117.150,00 euros.
  
C) Consell General del Poder Judicial.
  
- Col·laborar en el desenrotllament del servici per mitjà de totes aquelles actuacions que puguen impulsar-se des de la dita instància.
  
- Vetlar pel correcte compliment i adequada aplicació de tots els aspectes jurídics relacionats amb la utilització i el funcionament d'este servici.
  
- Canalitzar les relacions del servici amb el deganat i els jutjats de família de València.
  
D) Col·legi d'Advocats de València.
  
- Exercir la coordinació de l'equip de professionals del Punt de Trobada, tant en els aspectes de funcionament intern com de representació i relació amb l'exterior, tal com es descriu en l'article 8 del Reglament de Règim Intern del PEF. Per a això aportarà un lletrat que exercirà estes funcions amb una dedicació de 16 hores setmanals en còmput total.
  
- Desenrotllar les funcions específiques dels lletrats del Punt de Trobada descrita en l'article 12 del Reglament de Règim Intern del PEF, així com realitzar la supervisió del règim de visites a petició expressa de l'equip del PEF. Per a això aportarà lletrats amb una dedicació de 16 hores setmanals en còmput total.
  
En concepte de remuneració dels servicis professionals descrits i de les actuacions que això implique, el Col·legi d'Advocats de València rebrà, de l'Ajuntament de València, la quantitat màxima de 30.400,00 euros.
  
E) Col·legi de Psicòlegs del PV
  
- Exercir la coordinació de l'equip psicosocial del Punt de Trobada en funció del que estabix els articles 10 i 11 del Reglament de Règim Intern del PEF.
  
- Desenrotllar les funcions específiques dels psicòlegs del Punt de Trobada descrita en l'article 13 del Reglament de Règim Intern del PEF.
  
- Aportar un màxim de dos psicòlegs i d'un possible substitut, a qui puga recórrer-se en absència d'algun dels anteriors, per a exercir les funcions descrites, amb una dedicació de 40 hores setmanals en còmput total.
  
En concepte de remuneració dels servicis professionals indicats i de les actuacions que això implique, el Col·legi de Psicòlegs del PV rebrà, de l'Ajuntament de València, la quantitat màxima de 36.000,00 euros..
  
F) Col·legi Oficial de Diplomats en Treball Social i Assistents Socials de València.
  
- Exercir, si és procedent, la coordinació de l'equip psicosocial del Punt de Trobada d'acord amb el que establix els articles 10 i 11 del Reglament de Règim Intern del PEF.
  
- Desenrotllar les funcions específiques dels diplomats en treball Social del Punt de Trobada descrita en l'article 13 del Reglament de Règim Intern del PEF.
  
- Aportar un màxim de dos diplomats en treball social i d'un possible substitut, a qui puga recórrer-se en absència d'algun dels anteriors, per a exercir les funcions i tasques anteriorment descrites, amb una dedicació de 60 hores setmanals en còmput total.
  
En concepte de remuneració dels servicis professionals indicats i de les actuacions que això implique, el Col·legi Oficial de Diplomats en Treball Social i Assistents Socials de València rebrà, de l'Ajuntament de València, la quantitat màxima de 48.000,00 euros.
  
Deu. Reserva i protecció de dades
  
Si s'utilitzaren mitjans informàtics o altres mitjans de tractament automatitzat de dades de caràcter personal dels usuaris, es donarà compliment al que disposa la Llei Orgànica 15/1999, de 13 de desembre, de regulació de tractament automatitzat de dades de caràcter personal.
  
Així mateix s'haurà d'observar el que regula la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte de l'accés limitat als propis interessats amb relació als documents que continguen informació referent a la intimitat de les persones.
  
Onze. Selecció de professionals
  
Els professionals seleccionats pels distints col·legis professionals, firmants del present conveni, hauran de trobar-se legalment habilitats per a l'exercici professional lliure i acreditar la corresponent experiència i formació professional per a desenrotllar les funcions específiques descrites en els articles 7 al 15 del Reglament de Règim Intern del Punt de Trobada Familiar de València. En la selecció que haja de dur-se a terme entre els professionals que complisquen tant del dit requisit com els altres exigits per cada col·legi professional, hauran d'observar-se els principis de publicitat, llibertat de concurrència, mèrit i capacitat. Ben entés que el personal així seleccionat no adquirirà, en cap cas, relació laboral o de servici amb l'Ajuntament de València ni amb una altra institució firmant del present cnveni.
  
La designació i, si és procedent, el cessament dels coordinadors i distints professionals del Punt de Trobada, correspon a la Comissió de Seguiment segons el que estipula l'art. 3 del Reglament de Règim Intern del PEF.
  
Dotze. Pagament i justificació
  
Les quantitats avantdites que l'Ajuntament de València ha d'abonar a cadascun dels col·legis professionals firmants del conveni, seran transferides mensualment a l'entitat bancària que designen a l'efecte, prèvia presentació de les corresponents factures o certificats, que seran conformades pels tècnics de la Delegació de Benestar Social de l'Ajuntament, a càrrec de la partida IB150/313/22350. En el cas de prorrogar-se, dites quantitats s'incrementaran anualment d'acord amb el del IPC corresponent.
  
La Conselleria de Benestar Social sufragarà el pagament dels auxiliars administratius que es contracten per a este servici prèvia presentació de factura, que serà conformada per la Direcció Territorial de Benestar Social de València.
  
Tretze. Obligacions tributàries, de seguretat social i de pagament
  
Els col·legis professionals, a la firma del present conveni, i amb caràcter previ al lliurament del primer pagament, hauran d'acreditar que es troben al corrent en el compliment de les seues obligacions tributàries i davant la Seguretat Social.
  
Al mateix temps, els dits col·legis professionals assumixen la sencera responsabilitat respecte de les obligacions econòmiques que sorgisquen del pagament del servici als professionals que els presten, tot aplicant respecte d'això les quantitats aportades per l'Ajuntament de València de conformitat amb el que preveu les clàusules del present conveni.
  
Catorze. Vigència
  
El present conveni entrarà en vigor el dia 1 d'octubre de 2003 i tindrà una duració d'un any, tot podent-se prorrogar després de la firma del corresponent protocol de pròrroga, llevat que qualsevol de les parts ho denuncie en forma motivada i fefaentment amb una antelació de dos mesos. La resolució del conveni per alguna de les parts, complits els requisits preceptius, suposarà la interrupció del servici sent necessari, per a la seua continuïtat o pròrroga, la firma d'un nou conveni.
  
Quinze. Publicitat
  
La promoció i deguda publicitat del present servici correrà, principalment, a càrrec de l'Ajuntament de València, sense perjuí que la resta d'institucions i entitats firmants, dins de les seues publicacions, insertos periodístics i la resta de mitjans de comunicació, col·laboren en la dita promoció publicitària. En tot supòsit, haurà d'assenyalar-se que el servici del Punt de Trobada Familiar de València que ací es convé, es presta amb la col·laboració de totes les entitats firmants amb el patrocini de l'Ajuntament de València i de la Conselleria de Benestar Social.
  
Setze. Comissió de seguiment
  
Es constituirà una comissió de seguiment formada per un representant de cada una de les institucions i entitats firmants del present conveni, designat a l'efecte, i el funcionament de la qual es regirà pel que estipula els articles 2 al 6 del Reglament de Règim Intern del Punt de Trobada Familiar de València.
  
Dèsset. Marc d'interpretació i de jurisdicció competent
  
Les institucions i entitats firmants es comprometen a tractar de resoldre de forma amistosa qualsevol dubte o conflicte que poguera sorgir en la interpretació o l'aplicació del present conveni.
  
En cas de resultar infructuosa la resolució amistosa, les parts acorden sotmetre a l'orde jurisdiccional contenciós administratiu les qüestions litigioses derivades del present conveni.
  
I perquè conste i en prova de conformitat es firmen sis exemplars d'este, en el lloc i data amunt indicats, entregant-se en el mateix acte un exemplar a cada una de les parts.
  
La consellera de Benestar Social,
  
ALICIA DE MIGUEL GARCÍA
  
Pel Consell General del Poder Judicial,
  
JOSÉ LUIS GÓMEZ-MORENO MORA
  
L'alcaldessa presidenta de l'Ajuntament de València,
  
RITA BARBERÁ NOLLA
  
El degà del Col·legi d'Advocats de València,
  
FERNANDO ALANDETE GORDÓ
  
El secretari de l'Ajuntament de València,
  
VICENT MIQUEL I DIEGO
  
El president del Col·legi de Psicòlegs del PV,
  
FRANCISCO SANTOLAYA OCHANDO
  
La presidenta del Col·legi Oficial de Diplomats en Treball Social i Assistents Socials de València,